Document ID: 32011D0047
Publication Date: 2011-01-20

Content:
DEĊIŻJONI TAL-KUMMISSJONI
tal-20 ta’ Jannar 2011
dwar deroga mir-regoli ta’ oriġini kif imfissra fid-Deċiżjoni tal-Kunsill 2001/822/KE fir-rigward taz-zokkor mill-Antilli tal-Pajjiżi l-Baxxi
(notifikata bid-dokument numru C(2011) 140)
(2011/47/UE)
IL-KUMMISSJONI EWROPEA,
Wara li kkunsidrat it-Trattat dwar il-Funzjonament tal-Unjoni Ewropea,
Wara li kkunsidrat id-Deċiżjoni tal-Kunsill 2001/822/KE tas-27 ta’ Novembru 2001 dwar l-assoċjazzjoni tal-pajjiżi u t-territorji barranin mal-Komunità Ewropea (“Deċiżjoni tal-Assoċjazzjoni Barranija”) (1), u b’mod partikolari l-Artikolu 37 tal-Anness III tagħha,
Billi:
(1)
L-Anness III tad-Deċiżjoni 2001/822/KE jikkonċerna d-definizzjoni tal-kunċett ta’ “prodotti oriġinanti” u metodi ta’ koperazzjoni amministrattiva L-Artikolu 37 tiegħu jistipula li derogi minn dawk ir-regoli ta’ oriġini jistgħu jiġu adottati fejn ikun ġustifikat bl-iżvilupp ta’ industriji eżistenti jew il-ħolqien ta’ industriji ġodda f’pajjiż jew territorju.
(2)
Bid-Deċiżjoni tal-Kummissjoni 2009/699/KE (2), it-talba sottomessa fl-2009 għall-estensjoni tad-deroga ta’ qabel ma ġietx aċċettata filwaqt li d-deroga l-ġdida mitluba ġiet konċessa għall-kwantitajiet ta’ liema l-liċenzji ta’ importazzjoni taz-zokkor ġew allokati lill-Antilli tal-Pajjiżi l-Baxxi għall-2009 u l-2010.
(3)
Skont ir-rapporti ta’ kull tliet xhur tal-kwantitajiet użati skont id-Deċiżjoni 2009/699/KE mibgħuta mill-Antilli tal-Pajjiżi l-Baxxi lill-Kummissjoni, il-konsum tad-deroga konċessa fir-rigward ta’ 7 000 tunnellata għall-2010 bħalissa qiegħda madwar 2 500 tunnellata f’dik is-sena.
(4)
Fl-24 ta’ Awwissu 2010, il-Pajjiżi l-Baxxi talbu f’isem l-Antilli tal-Pajjiżi l-Baxxi deroga ġdida mir-regoli ta’ oriġini stipulati fl-Anness III tad-Deċiżjoni 2001/822/KE għall-perjodu bejn l-1 ta’ Jannar 2011 sal-31 ta’ Diċembru 2013, data tal-iskadenza tad-Deċiżjoni 2001/822/KE. Fit-8 ta’ Settembru 2010 u fil-11 ta’ Ottubru 2010 aktar informazzjoni ġiet provduta mill-Antilli tal-Pajjiżi l-Baxxi. It-talba tkopri kwantità annwali totali ta’ 7 000 tunnellata prodotti taz-zokkor li toriġina f’pajjiżi terzi u pproċessata fl-Antilli tal-Pajjiżi l-Baxxi biex tkun esportata lill-Unjoni.
(5)
It-talba għal deroga ġdida għandha l-għan li tippermetti l-użu ta’ zokkor mhux ipproċessat minn pajjiżi terzi biex jiġi aromatizzat, ikkulurit, mitħun u pproċessat f’ċangaturi taz-zokkor fl-Antilli tal-Pajjiżi l-Baxxi filwaqt li jingħata l-oriġini OCT (Pajjiżi u Territorji extra-Ewropej). Barra dan, l-Antilli tal-Pajjiżi l-Baxxi talbu li għas-snin 2011, 2012 u 2013 l-ammont annwali għal liema l-kumulazzjoni AKP/UE-OCT tista’ temporanjament titħalla, permezz tal-Artikolu 6 tal-Anness III għad-Deċiżjoni 2001/822/KE, tkun 7 000 tunnellata.
(6)
It-talba għal deroga ġdida hija bbażata fuq rekwiżiti ta’ kwalità li jiddikjaraw li z-zokkor mill-AKP fir-reġjun tal-Karibew ma jissodisfax il-kriterji għal produzzjoni ta’ zokkor ta’ kwalità għolja destinat lejn il-konsumaturi fl-Unjoni, u fuq id-disponibbiltà jiddikjaraw li z-zokkor tal-AKP mill-Karibew huwa suġġett għal nuqqasijiet kontinwi minħabba l-kundizzjonijiet tal-klima. Barra dan, l-Istati tal-AKP qegħdin dejjem aktar jesportaw il-produzzjoni tagħhom taz-zokkor direttament lejn l-Istati Uniti u lejn l-Unjoni. Barra dan, l-Unjoni ma tipproduċix zokkor mhux maħdum tal-kannamieli li jiġi użat għall-prodott finali. Għaldaqstant ikun ġustifikat li l-Antilli tal-Pajjiżi l-Baxxi jiksbu z-zokkor mhux ipproċessat f’pajjjiżi terzi ġirien li mhumiex parti mill-Istati tal-AKP, l-OCT jew tal-Unjoni.
(7)
Fl-informazzjoni addizzjonali tagħhom, il-Pajjiżi l-Baxxi indikaw li l-industrija taz-zokkor fl-Antilli tal-Pajjiżi l-Baxxi, li għandhom jibbenefikaw mid-deroga mitluba, għandha l-għan li tiddiversifika fil-produzzjoni ta’ taħlit u “zokkor bio”, li t-tnejn jindirizzaw distintivament swieq differenti minn tal-prodotti taz-zokkor għal liema id-deroga mitluba ġiet sottomessa. Għall-mument id-diversifikazzjoni għadha insuffiċenti, id-deroga jkollha bżonn tikseb il-kapital neċessarju għall-investimenti meħtieġa għal diversifikazzjoni ulterjuri.
(8)
Id-deroga l-ġdida mitluba mir-regoli ta’ oriġini stipulati fl-Anness III lid-Deċiżjoni 2001/822/KE għal kwantità ta’ 7 000 tunnellata għal prodotti li jaqgħu fil-kodiċi NM 1701 11 90, 1701 99 10 u 1701 91 00 hija ġġustifikata skont l-Artikolu 37(1), (3) u (7) ta’ dak l-Anness skont ċerti kundizzjonijiet, bil-għan li jibbilanċjaw l-interessi leġittimi tal-operaturi tal-OCT mal-objettivi tad-dimensjoni esterna tal-organizzazzjoni tas-suq komuni tal-Unjoni dwar iz-zokkor.
(9)
Hija favur l-interessi leġittimi tal-Antilli tal-Pajjiżi l-Baxxi li din id-deroga tikkonċerna prodotti li jinvolvu attwalment l-ipproċessar u l-valur miżjud liz-zokkor mhux ipproċessat hija minn tal-inqas 45 % tal-valur tal-prodott finali. Barra dan, il-konċessjoni tad-deroga ser tikkontribwixxi għall-abilità tal-industrija attwali li tkompli l-esportazzjoni tagħha lejn l-Unjoni. Id-deroga mitluba hi mistennija tiġġenera d-dħul meħtieġ biex tiffinanzja investimenti ulterjuri fid-diversifikazzjoni ta’ prodotti u attivitajiet, sabiex l-industrija kkonċernata ma jinħtiġiliex iktar li titlob derogi ta’ dan it-tip.
(10)
Barra minn hekk, ir-regoli fir-rigward tal-kumulazzjoni tal-oriġini ma jipprovdux soluzzjoni għall-industrija taz-zokkor fl-Antilli tal-Pajjiżi l-Baxxi. L-Artikolu 6 (4) tal-Anness III tad-Deċiżjoni 2001/822/KE jistipula l-perjodi u l-limiti kwantitattivi li għalihom il-kumulazzjoni tal-oriġini tħalliet temporanjament, u li huma kompatibbli mal-għanijiet tal-organizzazzjoni tas-suq komuni tal-Unjoni filwaqt li jittieħed kont dovut tal-interessi leġittimi tal-operaturi tal-OCT. Dawn il-kwantitajiet tnaqqsu progressivament u fl-aħħar se jitneħħew f’fażijiet sa żero tunnellati fl-1 ta’ Jannar 2011.
(11)
It-tneħħijja f’fażijiet tal-kumulazzjoni AKP/KE-OCT fir-rigward taz-zokkor, skont l-Artikolu 6 (4) tal-Anness III lid-Deċiżjoni 2001/822/KE, turi l-intenzjoni tal-Unjoni li regoli ta’ oriġini speċifiċi għandhom ikunu iktar restrittivi fir-rigward taz-zokkor sabiex tieħu kont dovut tal-operaturi tal-Unjoni fis-suq taz-zokkor. Dak il-prinċipju għandu jiġi applikat għall-għan li jiddetermina l-kwantitajiet għal liema derogazzjoni ġiet konċessa. It-tneħħijja f’fażijiet hija ġġustifikata wkoll fir-rigward tan-negozjar previst tal-Unjoni ta’ ftehim għall-kummerċ ħieles ma’ pajjiżi tal-Amerika Latina, li mingħandhom iz-zokkor jista’ ġeneralment jinkiseb mill-Antilli tal-Pajjiżi l-Baxxi. Meta wieħed jikkunsidra l-intenzjoni tal-industrija tal-Antilli tal-Pajjiżi l-Baxxi li tiddiversifika lil hinn mill-produzzjoni taz-zokkor u li teħtieġ deroga bħal dik preżenti, l-ammont ta’ derogi għandu jitneħħa f’fażijiet matul iż-żmien.
(12)
Mogħtija l-użu baxx tal-kwantitajiet, ipprovdut fid-derogi passati, huwa xieraq li nipprovdu għad-doppju tal-ammont tal-użu kurrenti bħala kwantità inizjali, li tirrispetta l-abilità tal-industrija eżistenti li tkompli l-esportazzjoni tagħha lejn l-Unjoni. Skont it-tneħħija f’fażijiet prevista, l-ammonti għandhom jitnaqqsu progressivament matul il-perjodu mitlub. Tali tneħħija f’fażijiet għandha tippermetti, fl-istess ħin, il-ġenerazzjoni tad-dħul meħtieġ għall-iffinanzjar ta’ investimenti ulterjuri fl-Antilli tal-Pajjiżi l-Baxxi u biex tagħti inċentiv lill-industrija taz-zokkor ikkonċernata hemmhekk id-diversifikazzjoni intiża.
(13)
Konsegwentement, soġġetta għal konformità ma’ ċerti kundizzjonijiet relatati ma’ kwantitajiet, sorveljanza u tul ta’ żmien, id-deroga għandha tiġi konċessa għal 5 000 tunnellata għall-2011, 3 000 tunnellata għall-2012 u 1 500 tunnellata għall-2013.
(14)
Suġġetta għal dawn il-kundizzjonijiet id-deroga mhix tali li tikkawża ħsara serja lil xi settur ekonomiku jew lil xi industrija stabbilita fl-Unjoni.
(15)
Ir-Regolament tal-Kummissjoni (KEE) Nru 2454/93 tat-2 ta’ Lulju 1993 li jistipula dispożizzjonijiet għall-implimentazzjoni tar-Regolament tal-Kunsill (KEE) Nru 2913/92 li jistabbilixxi l-Kodiċi Doganali Komuni (3) jistipula r-regoli għat-tmexxija tal-kwoti tariffarji. Dawk ir-Regoli għandhom ikunu applikati mutatis mutandis għall-ġestjoni tal-kwantità li għaliha qed tiġi konċessa d-deroga kkonċernata.
(16)
Peress li d-deroga kurrenti tiskadi fil-31 ta’ Diċembru 2010, u deroga ġdida hi mitluba għal perjodu li jibda fl-1 ta’ Jannar 2011 sal-31 ta’ Diċembru 2013, id-deroga mitluba għandha tapplika mill-1 ta’ Jannar 2011 għal dak il-perjodu.
(17)
Il-miżuri provduti f’din id-Deċiżjoni huma skont l-opinjoni tal-Kumitat tal-Kodiċi Doganali,
ADOTTAT DIN ID-DEĊIŻJONI:
Artikolu 1
B’deroga mill-Anness III tad-Deċiżjoni 2001/822/KE, prodotti taz-zokkor ipproċessati fl-Antilli tal-Pajjiżi l-Baxxi li jaqgħu taħt il-kodiċi tan-NM 1701 11 90, 1701 99 10 u 1701 91 00 għandhom jitqiesu bħala li joriġinaw fl-Antilli tal-Pajjiżi l-Baxxi fejn jinkisbu minn zokkor mhux ta’ oriġini, skont il-kundizzjonijiet stipulati fl-Artikoli 2, 3 u 4 ta’ din id-Deċiżjoni.
Artikolu 2
Id-deroga provduta fl-Artikolu 1 għandha tapplika għall-prodotti u l-kwantitajiet stabbiliti fl-Anness li huma dikjarati għal ċirkolazzjoni ħielsa lejn l-Unjoni mill-Antilli tal-Pajjiżi l-Baxxi matul il-perjodu mill-1 ta’ Jannar 2011 sal-31 ta’ Diċembru 2013.
Artikolu 3
L-Artikoli 308a, 308b u 308c tar-Regolament (KEE) Nru 2454/93 relatati mal-ġestjoni tal-kwoti tat-tariffi għandhom japplikaw mutatis mutandis għall-ġestjoni tal-kwantità msemmija fl-Anness msemmi.
Artikolu 4
L-awtoritajiet doganali tal-Antilli tal-Pajjiżi l-Baxxi għandhom jieħdu l-miżuri neċessarji biex jagħmlu kontrolli kwantitattivi fuq esportazzjonijiet tal-prodotti msemmija fl-Artikolu 2.
Iċ-ċertifikati kollha ta’ ċirkulazzjoni EUR1 li joħorġu fir-rigward ta’ dawk il-prodotti għandhom jinkludu referenza għal din id-Deċiżjoni.
L-awtoritajiet kompetenti tal-Antilli tal-Pajjiżi l-Baxxi għandhom jibagħtu lill-Kummissjoni rapport ta’ kull tliet xhur tal-kwantitajiet li għalihom ikunu nħarġu ċertifikati ta’ ċirkulazzjoni tal-EUR1 skont din id-Deċiżjoni u n-numri serjali ta’ dawk iċ-ċertifikati.
Artikolu 5
Il-Kaxxa 7 taċ-ċertifikati ta’ ċirkulazzjoni tal-EUR 1 maħruġa skont din id-Deċiżjoni għandu jkollha waħda mill-annotazzjonijiet li ġejjin:
-
“Derogation - Decision 2011/47/EU”
-
“Dérogation - Décision 2011/47/UE”
Artikolu 6
Din id-Deċiżjoni għandha tapplika mill-1 ta’ Jannar 2011 sal-31 ta’ Diċembru 2013.
Artikolu 7
Din id-Deċiżjoni hija indirizzata lill-Istati Membri.
Magħmul fi Brussell, l-20 ta’ Jannar 2011.

Metadata:
Eurovoc Level 1 Categories: 100147
100157
100161
100144
Eurovoc Level 2 Categories: 100192
100175
100256
100279
100194
Eurovoc Level 3 Categories: 4314
5259
3156
525
11
All Eurovoc Categories: 1644
2042
2771
4314
5581